اوتوزبیرینجی درس
2. تام اولمایان یاناشما
تام اولمایان یاناشما ائله یاناشمادیر کى، یاناشان سؤزله یاناشیلان سؤز آراسینا مۆختلیف سؤزلر گیریر و بو سؤزلر یاناشما ایلگیلى بیرلشمهنین ایکینجى طرفى ایله، یاناشما ایلگیسى یوخ، باشقا ایلگیده اولور. مثلا: "ایندى سیز اؤزۆنۆز فیکیرلهشین." جۆملهسینده "ایندى" سؤزۆ ایله "فیکیرلهشین" سؤزلرى آراسیندا تام یاناشما ایلگیسى واردیر. آنجاق، تام یاناشمانین عکسینه اولاراق، اونلار بیرى-بیرینین یانیندا گلمهییب و آرالاریندا ائله باشقا سؤزلر واردیر کى، مۆختلیف سؤز بیرلشمهلرى یارادیب و بو تام یاناشما ایلگیسینده اولان ایکى سؤزۆن آراسیندا "سیز اؤزۆنوز" بیرلشمهسى دَییشیلمیشدیر کى، جۆملهنین مۆبتداسیدیر و "فیکیرلهشین" سؤزۆ اونونلا اوزلاشما ایلگیسیندهدیر.
گؤرۆندۆیۆ کیمى، تام اولمایان یاناشما عضولرى بیرى-بیرینین یانیندا ایشلنمیر، آنجاق اونلار بیرى-بیرینین یانیندا ایشلنه بیلیر. بو حالدا اونلارین آراسینا سؤز آرتیرماق اولار. "سیز اؤزۆنۆز ائولیلیک مسئلهسینین تئز بیتیریلمهسینه تلهسیردینیز، ایندى نه اولدو؟" جۆملهسینده "ایندى نه اولدو؟" یاناشما ایلگیسینده اولوب سؤزلرى یاناشى ایشلنسهلر ده، اونلارین ایلگیسى تام یاناشما دئییلدیر، اونا گؤره کى، لازیم گلدیکده اونلارین آراسینا باشقا سؤزلر آرتیرماق اولار: "ایندى گؤرهسن نه اولدو؟"، "ایندى بوردا نه اولدو؟"
دئمک یاناشما ایلگیسینده سؤزلرین یاناشى و یا بیرى-بیریندن اوزاق اولماسى اونلارین آراسینداکى یاناشما ایلگیسینین تام اولوب اولماماسى اۆچۆن اساس دئییلدیر.
azb_Arab azb_Arab azb_Arab azb_Arab azb_Arab